એવી જ એક કંટાળાજનક બપોરે હું બાળકોને કંઈક પત્તાનાં જાદુ બતાવતી હતી ત્યારે ઘરના મુખ્ય દરવાજા ઉપર બૉલ જેવું કંઈક અથડાવાનો અવાજ આવ્યો – એક વાર, બે વાર, ત્રણ વાર. એ લોકોના હાવભાવ તો એવા થયા જાણે બારણે કોઈ પરી આવીને ટકોરા મારતી હોય. ત્રીજી વારના અવાજે તો એ બંને ઊઠીને બારણે પહોંચી ગયા અને બારણું ખોલી નાખ્યું. હું પણ ત્યાં પહોંચી ગઈ. ત્યાં પેસેજમાં ચહેરે મહોરે ભારતીય જ અને લગભગ સરખે સરખા લાગતા ત્રણ છોકરાઓ અને એક છોકરી ક્રિકેટ રમતાં હતાં. પેલા સ્વાર્થી રાક્ષસની વાર્તામાં છેલ્લે જેમ બાળકો બગીચામાં વસંત લઈ આવ્યાં હતાં એમ આ બાળકોને જોઈને પણ અમારા હૃદયમાં આનંદની વસંત આવી ગઈ.